**2022 METŲ VEIKLOS ATASKAITA**

2023-04-19

Vilnius

Lietuvos stalo teniso asociacija, kodas 190783878, buveinės adresas Žemaitės g. 6, Vilnius (toliau asociacija), įsteigta 1996-11-27.

Asociacija yra nevyriausybinė sporto organizacija, kuri rūpinasi stalo teniso sporto šakos plėtra Lietuvoje, jungia stalo tenisą vystančias kūno kultūros ir sporto organizacijas, klubus, sportininkus, sportuotojus, rėmėjus, koordinuoja asociacijos narių veiklą, atstovauja narių interesams, juos gina ir tenkina kitus viešuosius interesus, dalyvauja panašius tikslus turinčių Lietuvos ir tarptautinių organizacijų veikloje.

**Asociacijos veiklos pagrindiniai tikslai**

* plėtoti ir populiarinti stalo teniso sporto šaką Lietuvoje, panaudojant jį kaip fizinio auklėjimo ir sveikatos stiprinimo priemonę,
* prisidėti prie valstybinės kūno kultūros ir sporto programos vykdymo,
* užtikrinti sportininkų, trenerių, teisėjų nuolatinį tobulėjimą, ryšius su atitinkamomis Lietuvos ir užsienio organizacijomis,
* užtikrinti nacionalinių rinktinių parengimą ir dalyvavimą įvairaus rango tarptautinėse varžybose (Pasaulio čempionate, Europos jaunių čempionate, Europos asmeniniame čempionate ir kituose), kelti žaidėjų pasaulinį reitingą,
* organizuoti ir vykdyti oficialius Lietuvos čempionatus (jaunučių, jaunių, jaunimo, suaugusių),
* organizuoti treniruočių stovyklas.

**Asociacijos veikla 2022 metais**

Korona viruso pandemijos apribojimams pasibaigus, Asociacija aktyviai vykdė stalo teniso sporto veiklą, organizavo Lietuvos ir tarptautines stalo teniso sporto varžybas Lietuvoje bei delegavo Lietuvos sportininkus į tarptautines varžybas užsienyje, organizavo trenerių kvalifikacijos kėlimo kursus, seminarus.

2022 m. vasario 24 d. Rusijos sukeltas karas Ukrainoje tiesiogiai neįtakojo Asociacijos veiklos ir praėjusių ataskaitinių finansinių metų rezultatų. Asociacija prisidėjo prie paramos ir pagalbos nuo karo nukentėjusiems Ukrainos sportininkams.

Svarbiausi 2022 metų projektai ir renginiai:

* Lietuvos stalo teniso čempionatas,
* Lietuvos jaunių, jaunučių, jaunimo čempionatai,
* Lietuvos stalo teniso komandinis čempionatas,
* Lietuvos jaunių, jaunučių komandiniai čempionatai,
* Baltijos jaunių TOP-10 varžybos,
* Europos atrankos komandinis čempionatas,
* Europos jaunių – jaunučių TOP-12 čempionatas,
* Tarptautinės varžybos Lenkijoje ir Čekijoje,
* Europos stalo teniso čempionatas,
* Lietuvos veteranų čempionatas,
* Europos šalių čempionatas,
* Europos šalių jaunių čempionatas,
* Europos jaunių – jaunučių čempionatas,
* Europos Mini jaunučių čempionatas,
* Europos U21 čempionatas,
* Olimpinių vilčių pirmenybės,
* Baltijos šalių čempionatas,
* Lietuvos TOP-12 pirmenybės,
* Projektas ITTF Level1-PTT
* LSTA’95 jubiliejaus renginys.

Sportininkų pasiekimai 2022 metais:

* Kovo 26-27 d. vyko Lietuvos stalo teniso čempionatas. Lietuvos sporto centro Druskininkų sporto komplekse dalyvavo 32 moterys ir 32 vyrai. Moterų pusfinalyje susitiko Emilija Riliškytė (trenerė Jolanta Prūsienė, SM „Sostinės tauras“) su Egle Jankauskiene, rezultatu 4:2 nugalėjo Eglė Jankauskienė (treneris Artūras Orlovas, Vilnius). Kitame pusfinalyje kovojo Kornelija Riliškytė su Laura Abaravičiūte. Abi sportininkės yra trenerės Jolantos Prūsienės auklėtinės, atstovaujančios sporto mokyklai „Sostinės tauras“. K. Riliškytė nugalėjusi rezultatu 4:0 L.Abaravičiūtę pateko į finalą. Bronzos medaliais apdovanotos – Emilija Riliškytė ir Laura Abaravičiūtė. Finale rezultatu 4:1 nugalėjo Kornelija Riliškytė ir tapo 2022 metų čempione. Vyrų pusfinalyje vyko aršios kovos tarp Alfredo Udros (trenerė Indra Udrienė, Klaipėda) ir Igno Navicko (trenerė Inga Navickienė, Kaunas), bei Kęstučio Žeimio (treneris Viktoras Rybakas) ir Tomo Mikučio (trenerė Ona Jucevičiūtė, Klaipėda). Rezultatu 4:1 nugalėjo Alfredas Udra, O Tomas Mikutis rezultatu 4:1 nugalėjo Kęstutį Žeimį. Nugalėtojams ir prizininkams prizus įteikė LSTA prezidentė Inga Navickienė ir LR seimo narys Algirdas Butkevičius.

Moterų dvejetų rungtyje dalyvavo 15 porų. Trečią vietą iškovojo Auksė Gecevičiūtė su Gerda Šišanovaite ir Laura Abaravičiūtė su Marija Mikalauskyte. Finale susitiko Vitalija Venckutė (treneris Viktoras Stankevičius) su Egle Jankauskiene ir Emilija Riliškytė su Kornelija Riliškyte. Dvejetų čempionėmis tapo Emilija ir Kornelija Riliškytės. Vyrų dvejetų rungtyje dalyvavo taip pat 15 porų. Trečios vietos laimėtojai: Ignas Navickas (trenerė Inga Navickienė) su Kęstučiu Žeimiu ir Andrius Preidžius (treneris Rytis Velička) su Rimu Lesiv. Finale susitiko Matas Vilkas (treneris Jonas Piekautas) poroje su Matu Skuču (trenerė Romualda Garkauskienė) ir Agnius Kačerauskas su Luku Rimkumi (treneris abiejų sportininkų Artūras Orlovas) Nugalėjo Matas Vilkas ir Matas Skučas. Antrą vietą iškovojo Agnius Kačerauskas su Luku Rimkumi.

Mišrių dvejetų rungties nugalėtojais tapo Matas Skučas ir Emilija Riliškytė. Antros vietos laimėtojai – Matas Vilkas ir Kornelija Riliškytė. Trečios vietos laimėtojai: Rimas Lesiv (treneris Saulius Bureika) su Aukse Gecevičiūte ir Rokas Kisielius (treneris Romas Stankevičius, SM „Gaja“) su Lukrecija Juchnaite (trenerė Jolanta Prūsienė, SM “Sostinės tauras”).

* Lietuvos TOP-12 nugalėtojais tapo Kęstutis Žeimys ir Emilija Riliškytė. Antros vietos laimėtoja Lina Martinkė. Trečių vietų laimėtojos Eglė Jankauskienė ir Veronika Romaško. Vyrų grupėje antrą vietą iškovojo Lukas Rimkus. Trečių vietų laimėtojai Ignas Navickas ir Matas Skučas.
* LSTA’95 jubiliejaus renginys. Renginyje dalyvavo LSTA nariai, trenerių tarybos nariai, treneriai, teisėjai, veteranai, kurie per penkmetį šventė jubiliejus. Už Lietuvos vardo garsinimą apdovanojimas įteiktas Gintautui Juchnai. Padėka už Lietuvos vardo garsinimą Donatui Leščinskui už puikius pasiekimus Europos veteranų čempionate. Iš viso paruošta 43 apdovanojimai. Svarbiausia vakaro viešnia buvo Rūta Paškauskienė ir jos trenerė – mama Romualda Garkauskienė. R.Paškauskienė baigė sportininkės karjerą, šia proga padėkota jai už įspūdingus jos pasiekimus ir palinkėta visokeriopos sėkmės. Šventės metu pristatytas dokumentinis filmukas apie Rūtos sportinę karjerą, kurį sukūrė Renatas Mizeras.
* Pasaulio studentų žaidynėse Barselonoje Karolina Kuznecova laimėjo bronzą. 2022 m. lapkričio 9–13 d. Barselonoje vyko Pasaulio universitetų Vilniaus universiteto studentai ir studentės varžėsi krepšinio, teniso, stalo teniso ir tinklinio rungtyse. Šiais metais Vilniaus universiteto sportininkai džiugino savo pergalėmis, asmeniniais rekordais ir blizgančiais medaliais. Iš viso VU sportininkai iškovojo 4 aukso ir 3 bronzos medalius. Stalo teniso (trenerė D. Liepinaitienė) rungtyje Vilniaus universitetas turėjo 1 atstovą vyrų, 3 atstoves moterų, ir 1 mišrių porų grupėje. Visi VU sportininkai išėjo iš pogrupio, Meida Sereikatė ir Karolina Kuznecova iškovojo bronzos medalius, o Šimon Lukša tapo stalo teniso rungties čempionu. Mišrus dvejetas Meida Sereikaitė ir Šimon Lukša laimėjo bronzos medalius.
* Europos komandinio čempionato C grupės varžybos: nugalėtos 5 šalių rinktinės ir patekimas į B grupę - K. Žeimys, M. Vilkas, A. Preidžius, L. Rimkus (tr. A. Orlovas).
* Europos komandinio čempionato B gr. varžybos: moterų ir vyrų komandų patekimas į finalinį atrankos etapą: moterų kom. – K. Riliškytė, E. Riliškytė, E. Orlovaitė ir L. Juchnaitė (tr. J. Prūsienė); vyrų kom. – K. Žeimys, M. Vilkas, I. Navickas, V. Martinkus (tr. A.Orlovas).
* Šiaurės Europos šalių čempionatas - iškovoti 5 medaliai: 3 vieta komandinėje vyrų rungtyje – K. Žeimys, I. Navickas, A. Preidžius, L. Rimkus (tr. A. Orlovas); 2 vieta asmeninėje rungtyje – K. Riliškytė; 3 v. merginų dv. rungtyje su E. Riliškyte; 3 vieta mišrių dvejetų rungtyje su K. Žeimiu (tr. J. Prūsienė).
* Europos jaunių-jaunučių čempionatas: jaunių ir jaunučių merginų komandos pateko į pirmą divizioną (1-16 v.), abiejų komandų trenerė – Jolanta Prūsienė: merginų jaunių komanda: 13-14 v. – K. Riliškytė, E.Riliškytė, L. Abaravičiūtė; merginų jaunučių komanda: 15 v. – L. Juchnaitė ir G. Abaravičiūtė; jaunučių mišrių dvejetų rungtyje: 5-8 v. - L. Juchnaitė (su poroje su norvegu); jaunučių berniukų dvejetų rungtyje: 5-8 v. - I. Šišanovas ir E. Uzialo (tr. I. Orlovienė).
* Europos mini jaunučių čempionatas: 3 v. - O. Ramonaitė (tr. N. Alon).
* Europos mini jaunučių TOP- 14: 6 v. – O. Ramonaitė (tr. N. Alon).
* ETTU stovykla: D. Adlytė atrinkta dalyvauti 2023 m. ETTU Euro talentų stovyklose (tr. I.Orlovienė).
* Baltijos šalių čempionatas: moterų komanda – 2 vieta (E.Jankauskienė, L. Juchnaitė, M.Mikalauskytė, A. Gecevičiūtė), 2 asmeninė vieta – E. Jankauskienė (tr. A.Orlovas); vyrų komanda – 3 vieta (V. Martinkus, I. Navickas, L. Rimkus, R. Kisielius,T. Domeika).
* Šiaurės Europos šalių jaunių ir jaunučių čempionatas: 1 vieta merginų jaunių komanda (K. Riliškytė, E. Riliškyte. L.Abaravičiūtė (tr. J. Prūsienė); asmeninė rungtis: 1 vieta - K. Riliškytė, 3 vieta - L.Abaravičiūtė (tr. J. Prūsienė); 1 vieta merginų jaunučių komanda (L. Juchnaitė ir G. Abaravičiūtė); asmeninė rungtis: 1 vieta - L. Juchnaitė, 2 vieta – G. Abaravičiūtė (tr. J.Prūsienė). 3 vieta jaunučių komanda (E. Uzialo. J. Larkov. ,tr. A. Orlovas).
* Baltijos jaunių TOP-10 pirmenybės: 1 vieta - K. Ivanauskaitė (tr. L. Bubnelytė), 2 vieta – A. Chmelevskis (tr. R. Stankevičius), 3 vieta – L. Laketčenko (tr. V. Frizelis).

Asociacijoje ataskaitinių metų pabaigoje buvo 30 narių, dirbo 2 darbuotojai.

Per ataskaitinius finansinius metus iš finansavimo lėšų Asociacija įsigijo ilgalaikį turtą, kurio vertė 2500 Eur. IT turtas priskirtas nematerialaus ilgalaikio turto grupei. Finansavimo lėšos, kurios panaudotos IT įsigijimui apskaitoje registruojamos kaip dotacija. Apskaitoje dotacija pripažįstama panaudota, kai patiriamos šio ilgalaikio turto nusidėvėjimo sąnaudos.

**Gautas finansavimas ir jo panaudojimas**

2022 metais asociacija gavo 139552 Eur finansavimo, tame tarpe 138577 Eur tikslinės (davėjui nustatant konkretų lėšų panaudojimą) bei 975 Eur netikslinės. Gautas finansavimas panaudotas 2022 metų įstatuose numatytos veiklos sąnaudoms dengti.

Tikslinės paramos šaltiniai:

* Lietuvos Respublikos švietimo, mokslo ir sporto ministerija prie LR Vyriausybės 53291 Eur, panaudota 2022 metais 88181 Eur,
* "Lietuvos tautinis olimpinis komitetas", asociacija – 50116 Eur, panaudota 2022 metais 66877 Eur,(2021 metais nepanaudotas likutis 31136 Eur) liko nepanaudota 14375 Eur,
* UAB Lietlieta parama – 150 Eur, panaudota 2022 metais,
* Anonimiškai surinkta parama – 130 Eur, panaudota 2022 metais suteikiant paramą Asociacijai Lietuvos sporto federacijų sąjunga (parama Ukrainos sportininkams);

Viso: 155338 Eur

Netikslinės paramos šaltiniai:

* Narių mokesčiai – 720 Eur, panaudota 2022 metais,
* VMI pervesta parama iš gyventojų, skyrusių pajamų mokesčio dalį - 255 Eur, panaudota 2022 metais.

Viso: 975 Eur

Prezidentė Inga Navickienė